### ****ОБЩИНСКИ СЪВЕТ-РАЗГРАД****

 ПРОЕКТ!

****

## ****ПРАВИЛНИК ЗА СИМВОЛИТЕ, ПОЧЕТНИТЕ ЗВАНИЯ, НАГРАДИТЕ И ПАМЕТНИТЕ ЗНАЦИ НА ОБЩИНА РАЗГРАД****

**/Приет с Решение №…….. по Протокол №…………... на Общински съвет-Разград/**

**І. ОБЩИ ПОЛОЖЕНИЯ**

**Чл.1.** Правилникът урежда условията и реда за учредяване на символите, почетните звания, почетните знаци, наградите и  паметните  знаци на община Разград, процедурите за удостояването и отнемането им.

**Чл.2.** Общински съвет Разград, на основание чл.21, ал.1, т.22 и ал.2 от ЗМСМА, учредява:

(1)**Символи** на община Разград:

1. Знаме;
2. Герб;
3. Церемониална огърлица на Кмета на общината.

(2) **Почетни звания, почетни знаци и награди**  за граждани  и организации със заслуги към града и  населените места от   общината, за принос и показани високи постижения в областта на науката, образованието, културата, спорта, за развитие на гражданското общество, социалните услуги, младежките дейности и икономическия просперитет на община Разград:

1. Звание „Почетен гражданин на град Разград”;
2. Почетен знак „За принос към местното самоуправление”;
3. Почетен знак „За принос към икономиката на община Разград”;
4. Почетен знак „За принос в развитието на социалните услуги в община Разград”;
5. Почетен знак „За принос в развитието на младежките общности вобщина Разград”
6. Награда на името на Никола Икономов;
7. Награда на името на акад. Анание Явашов;
8. Награда „Златен Пегас”;
9. Награда „Отличник на випуск”;
10. Награда  „Студент на годината“.

 (3) **Награди и отличия**на община Разград за национални и международни културни изяви:

1. Национална награда за драматургия „Антон Страшимиров”;
2. Награда за хорово изкуство „Кибела”;
3. Награда за поетично творчество;
4. Награда за танцово изкуство.

**Чл.3.** Общински съвет Разград, на основание чл.21, ал.1, т.22 и ал.2 от ЗМСМА, учредява **паметни знаци** за общински съветници, кметове, заместник-кметове, общински служители, български и чуждестранни граждани със заслуги към община Разград:

1. Символичен ключ на град Разград;
2. Плакет на община Разград;
3. Значка на Разград;
4. Малка пластика „Златен Пегас”.

**ІІ. СИМВОЛИ НА ОБЩИНА РАЗГРАД**

**Чл.4**.**ЗНАМЕ**

(1) Описание на формата, цветовете, реквизитите, материала и начина за изработване са  показани в (Приложение № 1).

(2) Знамето на община Разград се издига постоянно:

1. На сградата на община Разград;
2. На пилони на входните артерии на града, на централните кръстовища и площади;
3. На местата за провеждане заседания на Общинския съвет;
4. На сградите на държавните и общински ведомства, учебни заведения, културни институти, стопански организации по време на национални и официални празници  и други чествания;
5. На сградите, при провеждане на научни конференции, съвещания,  национални и международни спортни, културни и други прояви.

(3) Знамето на община Разград може да се издига при церемонии и тържества, провеждани от държавни и обществени  организации.

(4) При издигане заедно на  общинското и държавно знаме, винаги  държавното знаме на Република България  се поставя от лявата страна.

(5) При издигане на знамена в колона, заедно със знамена на други държави и градове, знамето на община Разград се поставя в средата, ако броят им е нечетен. Ако броят им е четен, знамето на община Разград се поставя в началото и в края на реда. Знамената  на държавите и градовете се подреждат в колоната по азбучен ред на кирилица.

(6) При обявен от общинската администрация траур, общинското знаме се спуска наполовина.

(7) Начините за носене знамето на общината са определените за държавното знаме на Република България.

(8) Знамето на община Разград  може да бъде изработвано във вид на флагче, с размери 30/25 см, като сувенир  за официални  гости и делегации.

**Чл.5. ГЕРБ**

(1) Графичното изображение на  герба е в (Приложение  № 2).

(2) Гербът е разработен и в  релефен вариант.

(3) Гербът на община Разград се поставя:

1. На фасадата на сградата на общината;
2. В заседателната зала на Общински съвет Разград;
3. В кабинета на кмета на общината;
4. На официални документи на общинската администрация;
5. На почетни знаци и отличия, учредени от Общински съвет Разград.

(4)  Гербът може да e изобразяван на:

1. Печатни материали на общинската администрация;
2. Рекламни печатни и електронни издания;
3. Указателни табели на границите на община Разград и  населените места от  общината.

**Чл.6. ЦЕРЕМОНИАЛНА ОГЪРЛИЦА НА КМЕТА НА ОБЩИНАТА**

(1) Описанието на формата, реквизитите и материалът за изработване на огърлицата  са изобразени в (Приложение № 3).

(2) Огърлицата се връчва от изпълняващият длъжността кмет, на новоизбрания  кмет на общината.

(3) Огърлицата се носи от кмета на общината при:

1. Тържествен церемониал по случай ежегодно честване Деня на Разград- 28 януари;
2. Връчване знака на удостоените почетни граждани на град Разград;
3. Протоколни срещи с официални представители на държави и международни организации;
4. Особено тържествени поводи.

**ІІІ. ПОЧЕТНО ЗВАНИЕ, ПОЧЕТНИ ЗНАЦИ, НАГРАДИ**

**Чл.7.** **ЗВАНИЕ** „**ПОЧЕТЕН ГРАЖДАНИН НА ГРАД РАЗГРАД”**

(1) Отличието се състои  от:  цветно релефно изображение на герба на Разград, закачен  към  лента с цветовете на знамето на града (Приложение № 4), значка - умалено копие на релефното изображение на герба**,** диплом и парична сума.

(2) Със званието се удостояват български и чуждестранни граждани, с особени заслуги към град Разград, общината и Република България във всички области на обществения и стопанския живот. Удостояването с  почетното звание е за:

1. Дългогодишна общественополезна дейност за  града и общината;
2. Морална постъпка или действие в името на обществото и личността;
3. Изключителни постижения в областта на науката, образованието, културата, спорта и др., които имат общонационално и общочовешко значение и са свързани с град Разград и общината.

(3) Вносители на предложение за удостояване със званието могат да бъдат:

1. Инициативен комитет с минимум 20 членове, с посочени трите имена, телефон за връзка  и подпис;
2. Общински съветници, не по-малко от ¼ от състава на Общинския съвет;
3. Ръководни органи на различни  видове организации.

(4) Обосновани предложения  се внасят до кмета на общината, в срок до 30 декември  на предходната година. Кметът на общината внася предложенията в Общинския съвет за разглеждане в срок до 5 януари. В едноседмичен срок предложенията се обсъждат  и гласуват на съвместно заседание на ресорните постоянни комисии, с участието на ръководителите на групите общински съветници.

(5) Със званието могат да бъдат удостоявани посмъртно заслужили лица.

(6) Всяка година се удостояват до двама носители на званието, с изключение на случаите за посмъртно удостояване.

(7) Ако обсъдените кандидати по реда на ал.4 са повече от двама, кметът на общината внася на сесия на Общинския съвет, предложение за удостояване със званието „Почетен гражданин на град Разград” за двама от номинираните, които са получили най-много гласове по реда на ал.4.

 (8) Отличието се присъжда веднъж годишно, по случай Деня на Разград - 28 януари и се връчва по време на тържествата  за празника.

(9) Званието „Почетен гражданин на град Разград” се отнема с решение на Общински съвет Разград, по предложение на кмета на общината, ако  лицето е осъдено за тежко умишлено престъпление.

(10) Званието може да се отнеме по предложение на постоянна комисия, група съветници или кмета на общината, с решение на Общинския съвет, когато носителят му извърши деяние, с което уронва доброто име на град Разград и на Република България. Решението за това се взема с мнозинство повече от половината от общия брой на съветниците.

(11) Носителите на званието „Почетен гражданин на градРазград“ имат право да посещават безплатно общинските културни институции и организираните от тях прояви.

**Чл.8.** **ПОЧЕТЕН ЗНАК „ЗА ПРИНОС КЪМ МЕСТНОТО САМОУПРАВЛЕНИЕ”**

(1) Почетният знак включва герба на Разград, изработен  във вид на плакет (Приложение № 5), диплом  и парична сума.

(2) С почетния знак се удостояват настоящи и бивши кметове на община Разград, председатели на Общинския съвет, общински служители, общински съветници, кметове на населени места и служители в кметствата, за дългогодишна работа и  заслуги в областта на местното самоуправление, както и  чуждестранни граждани с принос в международното партньорство с община Разград.

(3) Инициативен комитет с минимум 20 членове, с посочени трите имена, телефон за връзка  и подпис или организация може да внесе обосновано предложение за удостояване с почетния знак до кмета на общината в срок до 10 септември на текущата година.

(4) Носителите на почетния знак се определят с решение на Общински съвет Разград, по предложение на кмета на общината,  след съвместно заседание на Постоянната комисия по законност, превенция на корупцията, контрол на решенията, предложения на гражданите и връзка с неправителствени организации и Постоянната комисия по култура, културно-историческо наследство и духовни ценности.

(5) Всяка година може да се определя  един носител на почетния знак.

(6) Ако обсъдените кандидати по реда на ал.4 са повече от един, кметът на общината внася на сесия на Общинския съвет, предложение за удостояване с почетния знак за този от номинираните, който е получил най-много гласове по реда на ал.4.

(7) Отличието се връчва на сесия на Общинския съвет, по случай Деня на българската община – 12 октомври.

**Чл.9. ПОЧЕТЕН ЗНАК „ЗА ПРИНОС КЪМ ИКОНОМИКАТА НА ОБЩИНА** **РАЗГРАД”**

(1) Почетният знак включва герба на община Разград, изработен във вид  на плакет (Приложение № 6) и диплом и парична сума.

(2) С почетния знак се удостояват институции, организации, стопански субекти, научни и инженерно-технически специалисти, специалисти в областта на земеделието, икономисти и др., които имат значителен принос за развитието на общинската икономика.

(3) Инициативен комитет с минимум 20 членове, с посочени трите имена, телефон за връзка  и подпис или организация може да внесе обосновано предложение за удостояване с почетния знак до кмета на общината в срок до 30 декември на текущата година.

 (4) Носителите на почетния знак се определят с решение на Общински съвет Разград, по предложение на кмета на общината,  след съвместно заседание на Постоянната комисия по култура, културно-историческо наследство и духовни ценности и Постоянната комисия по бюджет, финанси и икономическа политика, с участието на председателите на Постоянната комисия по управление на общинската собственост и стопанство и Постоянната комисия по селско, горско, водно и ловно стопанство.

(5) Всяка година може да се определя  един носител на почетния знак.

(6) Ако обсъдените кандидати по реда на ал.4 са повече от един, кметът на общината внася на сесия на Общинския съвет, предложение за удостояване с почетния знак за този от номинираните, който е получил най-много гласове по реда на ал.4.

(7) Отличието се връчва по време на тържествата по случай Деня на Разград - 28 януари.

**Чл.10. ПОЧЕТЕН ЗНАК „ЗА ПРИНОС В РАЗВИТИЕТО НА СОЦИАЛНИТЕ УСЛУГИ В ОБЩИНА РАЗГРАД”**

(1) Почетният знак включва герба на Разград, изработен във вид на плакет (Приложение № 7), диплом и парична сума.

(2) С почетния знак се удостояват ръководители, социални експерти, работодатели, институции, неправителствени организации, организации-доставчици на социални услуги, които имат значителен принос  за развитието на социалните услуги в община Разград.

(3) Инициативен комитет с минимум 20 членове, с посочени трите имена, телефон за връзка  и подпис или организация може да внесе обосновано предложение за удостояване с почетния знак до кмета на общината в срок до 10 февруари на текущата година.

 (4) Носителите на почетния знак се определят с решение на Общински съвет Разград, по предложение на кмета на общината,  след съвместно заседание на Постоянната комисия по законност, превенция на корупцията, контрол на решенията, предложения на гражданите и връзка с неправителствени организации и Постоянната комисия по социална политика, трудова заетост и здравеопазване, с участието на ресорния заместник-кмет.

(5) Всяка година може да се определя  един носител на почетния знак.

(6) Ако обсъдените кандидати по реда на ал.4 са повече от един, кметът на общината внася на сесия на Общинския съвет, предложение за удостояване с почетния знак за този от номинираните, който е получил най-много гласове по реда на ал.4.

(7) Отличието се връчва на сесия на Общинския съвет през месец март, по случай Деня на социалния работник.

**Чл.11.** **ПОЧЕТЕН ЗНАК „ЗА ПРИНОС В РАЗВИТИЕТО НА МЛАДЕЖКИТЕ ОБЩНОСТИ** **В ОБЩИНА РАЗГРАД”**

(1) Почетния знак се състои от малка пластика (Приложение № 8), диплом и парична сума.

(2) С почетния знак се удостояват:

1. Младежки организации и групи със съществен принос в областта на науката, образованието, културата и развитието на младежките общности в община Разград;

2. Млади хора до 35-годишна възраст със съществен принос в областта на науката, образованието, културата, икономиката, спорта и развитието на младежките общности в община Разград.

(3) Номинациите са за:

1. Участие в реализацията на  младежки програми и проекти за устойчиво развитие на община Разград с международно и национално значение;
2. Участие в проекти в служба на мира, разбирателството и сътрудничеството между младите хора в Европа и в света, за уважаване на човешките права и свободи;
3. Принос в осигуряване на знания, умения и образование за сближаването на европейските народи;
4. Младежки принос и значими прояви в утвърждаване на европейските ценности;
5. Върхови постижения и класиране на призови места в организирани инициативи в България и други държави.

(4) Инициативен комитет с минимум 20 членове, с посочени трите имена, телефон за връзка  и подпис или организация може да внесе обосновано предложение за удостояване с почетния знак до кмета на общината в срок до 30 юни на текущата година.

 (5) Носителите на почетния знак се определят с решение на Общински съвет Разград, по предложение на кмета на общината,  след съвместно заседание на Постоянната комисия по образование и наука и Постоянната комисия за младежта, спорта и туризма, с участието на ресорния заместник-кмет.

(6) Всяка година може да се определя  един носител на почетния знак.

(7) Ако обсъдените кандидати по реда на ал.4 са повече от един, кметът на общината внася на сесия на Общинския съвет, предложение за удостояване с почетния знак за този от номинираните, който е получил най-много гласове по реда на ал.5.

(8) Отличието се връчва на сесия на Общинския съвет, по случай Международен ден на младежта – 12 август.

 **Чл.12.** **НАГРАДА НА ИМЕТО НА НИКОЛА ИКОНОМОВ**

(1) Наградата се състои от плакет (Приложение № 9), диплом и парична сума.

(2) С наградата се удостояват творци и дейци на културата и образованието, учители, научни работници, юристи с принос към утвърждаване на конституционализма, културни  и научни институти, читалища, училища, издателства и други организации с принос към популяризиране на културния живот и културно-историческото  наследство на Разградския край.

(3) Инициативен комитет с минимум 20 членове, с посочени трите имена, телефон за връзка  и подпис или организация, както и не по-малко от ¼ от общинските съветници могат да внесат обосновано предложение за награждаване до кмета на общината в срок до 30 април и до 5 октомври на текущата година. Кметът на общината внася предложенията в Общинския съвет в срок до 10 май и до 10 октомври. В едноседмичен срок предложенията се обсъждат и гласуват на съвместно заседание на Постоянната комисия по култура, културно-историческо наследство и духовни ценности и Постоянната комисия по образование и наука, с участието на ресорния заместник-кмет, началника на Регионално управление на образованието-Разград, ръководителите на общинските направления/звена/отдели/административни служби ”Образование” и „Култура”, в присъствието на представители на инициативните  комитети за учредяване на наградата.

(4) Наградата може да се присъжда посмъртно.

 (5) Определя се по един носител на наградата от сферата на културата, на образованието и науката, от публично-обществената сфера (право, медии и др.), с изключение на случаите за присъждане на наградата посмъртно**.**

(6) Ако обсъдените кандидати по реда на ал.5 са повече от един, кметът на общината внася на сесия на Общинския съвет, предложение за кандидатите от всяка сфера, за които са гласували повече от 50 на сто от участниците в съвместното заседание.

(7) Наградата се присъжда два пъти годишно, по случай 24 май и 1 ноември.

**Чл.13.** **НАГРАДА НА ИМЕТО НА АКАД. АНАНИЕ ЯВАШОВ**

(1) Наградата се състои от плакет (Приложение № 10), диплом и парична сума.

(2) С наградата се удостояват лица, постигнали  високи резултати в областта на научните изследвания, съхраняване, опазване  и популяризиране на историческото наследство на Разград и региона.

(3) Регионален исторически музей - Разград обявява в местните медии информация за приемане на мотивирани предложения за награждаване от институти, организации и граждани. Писмените предложенията се внасят в РИМ-Разград, в срок от 15 до 31 март на текущата година.

(4) РИМ- Разград внася обосновано предложение за награждаване до кмета на общината. Кметът на общината внася предложението в Общинския съвет в срок до 10 април. В едноседмичен срок предложението се обсъжда и гласува на заседание на Постоянната комисия по култура, културно-историческо наследство и духовни ценности, с участието на Музейния съвет към РИМ- Разград и ресорния заместник-кмет.

(5) Наградата може да се присъжда посмъртно.

 (6) Определя се един носител на наградата, с изключение на случаите за присъждане на наградата посмъртно**.**

(7) Ако обсъдените кандидати по реда на ал.4 са повече от един, кметът на общината внася на сесия на Общинския съвет, предложение за кандидатите, за които са гласували повече от 50 на сто от участниците в заседанието на постоянната комисия.

(8) Наградата се присъжда веднъж на 4 години, по случай Международния ден на музеите - 18 май.

**Чл.14. НАГРАДА “ЗЛАТЕН ПЕГАС”**

(1) Наградата се състои от малка пластика-релефно сувенирно копие на „Златния Пегас”, диплом и парична сума.

(2) С наградата се удостояват творци и творчески колективи за конкретни постижения и принос в развитието на българската култура, в областта на  литературата, визуалните изкуства, театрално, музикално и танцово изкуство, публицистика, журналистика, архитектура, реализирани през изтеклата календарна година.

(3) Инициативен комитет с минимум 20 членове, с посочени трите имена, телефон за връзка  и подпис или организация, както и не по-малко от ¼ от общинските съветници могат да внесат обосновано предложение за награждаване до кмета на общината в срок до 30 април на текущата година. Кметът на общината внася предложението в Общинския съвет в срок до 10 май. В едноседмичен срок предложението се обсъжда и гласува на заседание на Постоянната комисия по култура, културно-историческо наследство и духовни ценности, с участието на ресорния заместник-кмет, ръководителите на общинските направления/звена/отдели/административни служби ”Образование” и „Култура”.

(4) Наградата може да се присъжда посмъртно.

 (5) Определя се един носител на наградата, с изключение на случаите за присъждане на наградата посмъртно**.**

(6) Ако обсъдените кандидати по реда на ал.3 са повече от един, кметът на общината внася на сесия на Общинския съвет, предложение за кандидатите, за които са гласували повече от 50 на сто от участниците в заседанието на постоянната комисия.

 (7) Наградата се присъжда един път годишно и се връчва на тържествата по случай  24 май.

**Чл.15.** **НАГРАДА „ОТЛИЧНИК НА ВИПУСК”**

(1)  Наградата се състои от грамота и парична сума.

(2) Награждават се зрелостници от гимназиите на територията на община Разград за постигнат отличен успех (6,00) по всички учебни предмети през годините на средното образование.

(3) Предложения за награждаване се правят от директорите на учебните заведения до Общинския съвет чрез кмета на община Разград. Предложенията съдържат: трите имена на зрелостника, училището и мотивирано предложение от директора.

(4) Постоянната комисия по образование и наука към Общинския съвет разглежда постъпилите предложения и определя носителите на отличието.

(5) Наградата се връчва на тържествата по случай  24 май.

**Чл.16.** **НАГРАДА „СТУДЕНТ НА ГОДИНАТА”**

(1) Наградата се състои от грамота и парична сума.

(2) Награждава се един студент, редовно обучение във Филиал Разград на Русенски университет „Ангел Кънчев” с най-висок отличен успех за съответната учебна година, трайни интереси и постижения в научноизследователската и художественотворческата дейност  на  университета.

(3) Предложение за награждаване се внася от директора на Филиал Разград, съгласувано с академичното ръководство на РУ „Ангел Кънчев”, до Общинския съвет чрез кмета на общината. Мотивираното предложение за награждаване съдържа академична информация за успеха, обществената ангажираност на студента и други.

(4) Постоянната комисия по образование и наука към Общинския съвет разглежда предложението и определя носителя на отличието.

(5) Наградата се връчва на тържествата по случай  24 май.

**Чл.17. НАЦИОНАЛНА НАГРАДА ЗА ДРАМАТУРГИЯ „АНТОН СТРАШИМИРОВ“**

(1) Наградата се състои от почетен плакет, диплом и парична сума.

(2) Наградата се връчва след конкурс, провеждан на всеки две години в Разград. До участие в конкурса се допускат автори на творби в областта на драматургията (трагедия, комедия, сатира).

(3) Условията и реда за провеждане на конкурса и връчване на наградата се определят със заповед на кмета на общината.

(4) Наградата се връчва на тържествата по случай  24 май.

**Чл.18**.**НАГРАДА ЗА ХОРОВО ИЗКУСТВО „КИБЕЛА“**

(1) Наградата представлява малка пластика – релефно сувенирно копие на култова плочка, с изображение на богинята Кибела, диплом и парична сума.

(2) Наградата се връчва за високо творческо майсторство на отличения хоров колектив-участник в Хоровия фестивал, който се провежда на всеки пет години в Разград.

(3) Условията и реда за връчване на наградата се определят  със заповед на кмета на общината.

**Чл.19. НАГРАДА ЗА ПОЕТИЧНО ТВОРЧЕСТВО**

(1) Наградата представлява малка пластика – сувенирно умалено копие на скулптурата „Момина чешма” в Разград, диплом и парична сума.

(2) Наградата се връчва на победителя в конкурса „Поетични хоризонти на българката”, който се провежда веднъж на пет години в Разград.

(3) Условията и реда за провеждане на конкурса и връчване на наградата се определят със заповед на кмета на общината.

**Чл.20**. **НАГРАДА ЗА ТАНЦОВО ИЗКУСТВО**

(1) Наградата представлява плакет с изображение логото на Националния конкурс „Децата на България танцуват“, диплом и парична сума.

(2) Наградата се връчва за цялостно творческо представяне на детски танцов колектив-участник в Националния конкурс „Децата на България танцуват”, който се провежда веднъж на две години в Разград.

(3) Условията и реда за провеждане на конкурса и връчване на наградата се определят със заповед на кмета на общината, съгласувано с Министерството на културата.

**Чл.21.**Носителите на наградите по чл.17, чл.18, чл.19 и чл.20 се определят от професионално жури (комисия), съгласно приетия статут на съответния фестивал или конкурс.

**Чл**.**22.**Вносителите на предложения за удостояване с индивидуални почетни звания, знаци и награди ги съгласуват предварително с номинираните, с изключение на случаите за посмъртнo удостояване.

**Чл.23**(1). Размерът на паричните суми е както следва: за званието „Почетен гражданин на град Разград”- три минимални работни заплати; за индивидуалните почетни знаци и награди, с изключение на наградата „Отличник на випуск“- една минимална работна заплата, а за колективните почетни знаци и награди- две минимални работни заплати. Паричната сума за наградата „Отличник на випуск“ се определя с бюджета  на община Разград за съответната година.

(2). Парични суми получават всички удостоени със звания, почетни знаци и награди, с изключение на тези, присъдени посмъртно.

**Чл.24.**Не се допуска повторно удостояване с едно и също звание, знак или награда.

**Чл.25.** Определя се следната йерархия на звания и награди в низходящ ред: Звание „Почетен гражданин на град Разград“; Награда на името на Никола Икономов; Награда „Златен Пегас“. Не се допуска удостоените със звание и/или награда стоящи по-високо в йерархията, да бъдат номинирани за такива от по-нисък ред**,** с изключение на наградата „Златен Пегас“.

**Чл.26.** Почетните звания, знаци и награди на община Разград се връчват с тържествен ритуал от кмета на общината и/или  председателя на Общински съвет Разград.

**Чл.27.** Носителите на почетни звания, знаци и награди  се записват в „почетни книги”, които се съхраняват в общинската администрация. Информация за удостоените и наградени лица и колективи се публикува на интернет страницата на община Разград.

**IV. ПАМЕТНИ   ЗНАЦИ**

**Чл.28.** **СИМВОЛИЧЕН КЛЮЧ НА ГРАД РАЗГРАД**

(1)  Символичният ключ на град Разград е бронзова отливка, поставена в кутия с   отличителните знаци на общината.

(2) Символичният ключ се подарява на високопоставени български и чуждестранни гости – държавни и правителствени ръководители, учени, творци, спортисти с високи постижения в съответната област.

**Чл.29. ПЛАКЕТ НА ОБЩИНА РАЗГРАД**

(1) Плакетът на община Разград е релефно изображение на герба, поставен в   кутия с отличителните знаци на общината.

(2) Плакетът се подарява на  български и чуждестранни гости на общината.

**Чл.30.** **ЗНАЧКА НА РАЗГРАД**

(1) На значката е изобразен гербът на община Разград.

(2) Значката се връчва за дългогодишна активна дейност на кмета на общината, общински съветници, заместник-кметове, секретари и други  служители в общинската администрация, на български и чуждестранни  гости на общината.

**Чл.31.**  **МАЛКА ПЛАСТИКА „ЗЛАТЕН ПЕГАС”**

(1) Пластиката е позлатено релефно сувенирно копие на Пегас,  поставено в кутия с герба на град Разград.

(2) Пластиката се подарява на български и чуждестранни гости на общината.

**ЗАКЛЮЧИТЕЛНИ РАЗПОРЕДБИ**

* **§1**Промени в настоящия Правилник се извършват от Общински съвет Разград по предложение на кмета на общината, председателя на Общинския съвет или постоянните комисии към Общинския съвет.
* **§2**Удостоените с почетни звания и награди на община Разград,  при условията на  досегашния Правилник за символите, почетните звания, наградите и паметните знаци на община Разград, запазват правата си.
* **§3**Настоящият Правилник за символите, почетните звания, наградите и паметните знаци на община Разград влиза в сила три дни от разгласяването му чрез местните печатни издания или по друг подходящ начин, съгласно разпоредбата на чл. 78, ал. 3 от АПК.

**Приложения:**